Fox News Channel

Fox News Channel (FNC) on USA rahvusvaheline konservatiivne uudiste- ja poliitiliste kommentaaride telekanal ja veebisait, mille peakorter asub New Yorgis USAs. Kanal kuulub Fox Entertainment Groupile, mis on News Corporationi tütarettevõte. Saateid tehakse peamiselt kanali New Yorgi stuudios. Kanali asutas Austraalias sündinud Ameerika Ühendriikide meediaärimees Rupert Murdoch. Fox News edastab oma saateid 86 riigis ja territooriumil.
Ajalugu.
1985. aasta juulis omandas Austraalia-USA meediamogul Rupert Murdoch 50% Hollywoodi filmistuudio 20th Century Fox aktsiatest. 
Kui Murdochil ei õnnestunud tollase USA juhtiva teleuudistekanali ostmine, otsustas ta asutada oma uudistekanali.
Pärast seda, kui USA Vabariikliku Partei poliitiline strateeg ja meediakontserni CNBC äriuudistekanali juht Roger Ailes lahkus 1996. aasta veebruaris telekanalist America's Talking (hilisem MSNBC), palus Murdoch tal käivitada teleuudistekanali Fox News. Kanal käivitus 7. oktoobril 1996. Enne seda nõudis Ailes viit kuud 14-tunniseid tööpäevi ja mitut nädalat proovisaateid.
Tol ajal oli kanali lipulaevaks uudistesaade "The Schneider Report", kus Mike Schneider edastas uudiseid kiire tempoga. Õhtul näitas Fox arvamussaateid: "The O'Reilly Report" (hiljem "The O'Reilly Factor"), "The Crier Report" (saatejuhiks Catherine Crier) ja "Hannity &amp; Colmes". Fox on algusest peale pannud suurt rõhku visuaalsele esitlusele. Graafika oli loodud värvikaks ja tähelepanu köitvaks; see aitas vaatajal haarata öeldu põhipunkte, isegi kui nad ei kuulnud saatejuhti (ekraanil olev tekst võttis kokku intervjueerija või kõneleja seisukoha ja põhipunktid). Fox lõi ka saate "Fox News Alert", mis katkestas oma tavapärase saatetöö, kui ilmus murranguline uudis. Fox maksis 1996. aastal kanalit käivitades kaabellevi operaatorfirmadele 11 dollarit ühe kliendi kohta. See oli vastuolus tavapärase praktikaga, kus kaabeloperaatorid maksid telejaamadele programmide edastamise eest edastustasusid. Kanali käivitamisel oktoobris 1996 levis Fox News programm juba 17 miljonisse kodusse. Fox Newa end, kui „õiglast ja tasakaalustatud“ alternatiivi liberaalselt eelarvamuslikule meediakeskkonnale (teine loosung oli „Meie teatame. Teie otsustate.“) Vaatamata väitele, et Fox News on „õiglane ja tasakaalustatud“, lõi ta tugevad sidemed paljude USA Vabariikliku Partei ja konservatiivse poliitilise eliidi juhtidega. 
11. septembril 2001 toimunud terrorirünnakute ajal USAs, oli Fox News esimene telekanal, mis käivitas ekraani allosas uudisteakna, et olla kursis päeva infovooga. Uudisteaken on jäänud püsima ja osutunud vaatajate seas populaarseks. 2002. aasta jaanuaris edestas Fox News reitingute poolest esimest korda CNN-i.
Fox Newsil oli suur mõju Donald Trumpi võidus 2016. aastal USA presidendivalimistel. Trumpi esimesel ametiajal said ligi 20 ning teisel ametiajal 23 praegust ja endist Fox Newsi saatejuhti tema administratsioonis juhtivaid administratiivseid ja kabinetitaseme ametikohti. Fox Newsi parima eetriaja staari Sean Hannityt peeti laialdaselt oma suure mõjuvõimu tõttu "varikabinetiülemaks." Pärast Trumpi 2020. aasta valimiskaotust palkas Fox News endale saatejuhtideks mitu endise Trumpi administratsiooni liiget. Trumpi endine majandusnõunik Larry Kudlow sai oma Fox Businessi saate, samas kui pressisekretär Kayleigh McEnany palgati keskpäevase paneelsaate "Outnumbered" kaasjuhiks. Teised, näiteks endine Valge Maja nõunik Kellyanne Conway ja riigisekretär Mike Pompeo, palgati kommentaatoriteks. 2025. aastal sai USA kaitseministriks Fox Newsi saate "Fox &amp; Friends Weekend" pikaajaline saatejuht Pete Hegseth. FBI asedirektoriks nimetatud Dan Bongino juhtis 2021-2023 Fox Newsi nädalavahetusesaadet "Unfiltered with Dan Bongino". Vahetult enne FBI asedirektoriks nimetamist, mis on tavaliselt reserveeritud büroo veteranidele, kutsus Bongino presidenti üles "ignoreerima" kohtu korraldusi ja selle asemel looma Valges Majas omakohtu ning "lihtsalt hakkama tegema kohtuotsuseid". Praegune USA transpordiminister Sean Duffy töötas Fox Newsis alates 2020. aastast. Luure Keskagentuuri (CIA) direktor jaanuarist 2025 Tulsi Gabbard töötas Fox Newsis 2022. aastast. Ta on levitanud alusetuid vandenõuteooriaid selle kohta, et Ameerika Ühendriigid rahastavad Ukrainas „biolaboreid“, mis võivad vabastada „ohtlikke patogeene“. Praeguses Trumpi administratsioonis illegaalse immigratsiooni vastase võitluse peakoordinaator, ametinimetusega "Piiritsaar" Tom Homan töötas pärast USA Immigratsiooni- ja Tolliameti juhi kohalt pensionile jäämist aastal 2018 Fox Newsis, kutsudes üles illegaalsete immigrantide massilisele väljasaatmisele USAst. Aastast 2025 riikliku uimastikontrolli poliitika büroo direktor Sara Carter, kes on olnud Fox Newsi kaastööline 2017. aastast, oli "uuriv ajakirjanik" sellistel teemadel nagu piirivalve, "süvariik" ja niinimetatud Russiagate'i vandenõu Trumpi vastu, mida ta kirjeldas kui "veretut riigipööret". Dr Marty Makary sai Fox Newsi publikule tuttavaks koroonapandeemia alguses, kuna ta oli üks kanali lemmikmeditsiinieksperte, kes hoiatas vaatajaid väidetavate terviseriskide eest koroona vastu vaktsineerimisel. 2025 sai temast USA Toidu- ja Ravimiameti volinik. Keith Kellogg oli Trumpi esimeses administratsioonis asepresident Mike Pence'i julgeolekunõunik ja liitus pärast Valgest Majast lahkumist Fox Newsiga. 2025 sai temast USA erisaadik Ukraina küsimuses. Ric Grenell töötas peaaegu kümme aastat Fox Newsis, enne kui Trump ta 2017. aastal määras USA suursaadikuks Saksamaal. 20. jaanuarist 2025 on ta USA erimissioonide erisaadik.
Fox Newsi jaoks on 2025. aastal võimule tulnud president Trumpi uus poliitika lihtsalt „terve mõistus.” Üks Fox Newsi saatejuht ütles, et „terve mõistuse” saavutamiseks on „julgeid ja mõnikord valusaid meetmeid” väärt võtta. Teine Foxi ekspert järeldas, et Trumpi senist ametiaega saab kokku võtta lihtsa tunnuslausega: see on „terve mõistuse taastamine.“ „Trump ei ole radikaalne – ta lihtsalt muudab meie riiki radikaalselt tagasi normaalseks,“ ütles Jesse Watters Fox Newsi saates „Jesse Watters Primetime“.
Loosung.
Kanali loosung on "Fair &amp; Balanced" ('õiglane ja tasakaalustatud'), mida kasutati varem koos fraasiga "Real Journalism" ('tõeline ajakirjandus').
Tuntud saatejuhid.
Kanalil on rohkesti saatejuhte, uudistediktoreid, korrespondente ja kaastöölisi. Tuntud nimed on näiteks Bill O'Reilly, Sean Hannity, Greta Van Susteren, Geraldo Rivera, Chris Wallace ja Neil Cavuto, kelle saated on kaabeltelevisiooni vaadatuimad. 2008. aastal teatas kanal endise presidendikandidaadi Mike Huckabee värbamisest. 2009. aasta jaanuaris tõusis esile ka kommentaator Glenn Beck.
Reitingud.
Fox Newsi vaadatavust tõstsid konservatiivsete vaadetega reporterid, kes andsid patriootiliku sisuga ülevaateid Iraagi sõjast. Kanali väitel suurenes päevase aja vaatajate hulk 92%, mis kindlustas kanali liidripositsiooni CNN-i suhtes. Osadel andmetel suurenes vaatajate hulk isegi 300%. 2010. aasta jaanuaris oli kanal reitingute poolest "primetime"'i kategooria parim.
Poliitilise kallutatuse süüdistused.
Fox Newsi on süüdistatud vabariiklaste poliitiliste seisukohtade väljendamises ning neutraalsuse puudumises. Aastal 2004 tegi režissöör Robert Greenwald dokumentaalfilmi "Outfoxed", mis väidab, et Fox News on konservatiivide poole kallutatud, sealhulgas püütakse sisememode põhjal tõestada, et asepresident John Moody püüab muuta uudiste sisu. 
2005. aasta alguses süüdistas CNN-i juht Ted Turner kanalit propaganda tegemises, sest kanal ei kritiseerinud tema arvates piisavalt president George W. Bushi administratsiooni. Fox News vastas selle peale, et Turneri väljaütlemise põhjuseks oli CNN-i reitingute langus.
2009. aasta oktoobris süüdistas Valge Maja kommunikatsioonidirektor Anita Dunn kanalit vabariiklaste tiivaks olemises. Kanali asepresident Michael Clemente vastas selle peale, et on hämmastav, et Valge Maja ametnikud ei suuda eristada uudistesaateid näiteks arvamussaatest.
Vaadatavus väljaspool Ameerika Ühendriike.
Eestis näitas Fox Newsi Viasat, kuid 4. septembril 2006 vahetas ettevõte Fox Newsi oma kanalivalikus Deutsche Welle vastu.
Kohtuvaidlused.
2021. aastal kaebas valimisseadmete tootja Dominion telekanali emafirma Fox Corp kohtusse, süüdistades telekanalit laimamises, kuna tolle saatejuhid väitsid 2020. aasta USA presidendivalimiste ajal korduvalt, et hääletusmasinate tootja aitas Joe Bidenil valimisi võltsida. Hagiga nõuti 1,6 miljardit dollarit kahjutasu, 2023. aasta aprillis jõuti kohtuvälisele kokkuleppele, et meediafirma maksab Dominionile 787,5 miljonit dollarit.